অনেক দিন পর সাফের মালদ্বীপ আলী আশফাকহীন। দুর্দান্ত গোল মেশিনকে ছাড়া ঢাকা আসার আগে মালদ্বীপের কোচ পিটার সেগ্রেট পড়েছিলেন সমালোচনার মুখে। এই ক্রোয়েশিয়ান বংশোদ্ভূত জার্মান কোচের উদ্দেশ্য একটি নতুন দল গড়া। এই মালদ্বীপেও আছে তারুণ্যের ঝলকানি। আছে আলী ফাসির, ফজলদের মতো ফরোয়ার্ড। সুবাদে সাফের দ্বিতীয় শিরোপার স্বপ্ন তারা দেখতেই পারে। কিন্তু পিটার যে এই টুর্নামেন্টে নিজেদের এগিয়ে রাখতে চান না। মালদ্বীপের কোচের ভয় যেন ভারতকে নিয়ে। ভারতের অনূর্ধ্ব-২৩ দল এলেও ভারতীয় ফুটবলের অগ্রগতি যেন তাঁকে চমকে দিচ্ছে। কিছুদিন আগেও একটি আমন্ত্রণমূলক টুর্নামেন্টে তাদের অনূর্ধ্ব-২০ দল হারিয়েছে আর্জেন্টিনাকে। সেই প্রসঙ্গ টেনে পিটার মালদ্বীপকে ফেভারিট হিসেবে আগেভাগে ধরতে চান না, মাঠে খেলে আমাদের প্রমাণ করতে হবে। নিজেদের লেভেল দেখাতে হবে খেলোয়াড়দের।